
הכנסת העשרים
מושב שלישי
<פרוטוקול מס' 421>
מישיבת ועדת העבודה, הרווחה והבריאות
יום שני, י"ח בטבת התשע"ז (16 בינואר 2017), שעה 10:40
<סדר היום:>
<תקנות שירות התעסוקה (אגרה בעד בחינת מקצוע) (תיקון), התשע"ז-2016>
נכחו:

<חברי הוועדה:> 
אלי אלאלוף – היו"ר
עבדאללה אבו מערוף 

מאיר כהן 

נורית קורן 

<מוזמנים:> 
	אברי פולצ'ק
	–
	מנהל האגף לעניינים פדגוגיים, משרד העבודה, הרווחה והשירותים החברתיים

	עינב חליוה
	–
	עו"ד, הלשכה המשפטית, משרד הכלכלה והתעשייה


<ייעוץ משפטי: >
יעל סלנט
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<תקנות שירות התעסוקה (אגרה בעד בחינת מקצוע) (תיקון), התשע"ז-2016>
<היו"ר אלי אלאלוף:>
היום ה-16 בינואר 2017, י"ח בטבת התשע"ז, השעה 10:40 ואני פותח את ישיבת ועדת העבודה, הרווחה והבריאות. על סדר היום תקנות שירות התעסוקה (אגרה בעד בחינת מקצוע) (תיקון), התשע"ז-2016.

יש בתקנות האלה גם שינוי שם המשרד?

<עינב חליוה:>
כן.

<היו"ר אלי אלאלוף:>
אני רק רוצה לדעת אם מישהו יודע שהעבודה עברה לרווחה.

<נורית קורן (הליכוד):>
בטח. מזמן. הצבענו על זה.

<היו"ר אלי אלאלוף:>
אני שומע בפרוזדור – ואני לא אגיד מי – אדם שהוא מאוד חשוב למערכת שאומר לי שזה עוד לא עבר. זה עבר? כולל הנושא של הכשרה מקצועית?

<אברי פולצ'ק:>
כן. תחום התעסוקה בכלל, כל תחום התעסוקה, כל האגפים שקשורים לתחום התעסוקה, עברו למשרד העבודה.

<נורית קורן (הליכוד):>
הם עברו באחריות. לא במבנה.

<אברי פולצ'ק:>
כן.

<נורית קורן (הליכוד):>
הם עדיין יושבים באותו מקום.

<היו"ר אלי אלאלוף:>
מי מציג את התקנות?

<עינב חליוה:>
אנחנו מבקשים להאריך את התוקף של תקנות שירות התעסוקה (אגרה בעד בחינות מקצוע). אלה תקנות שמכוחן גובים אגרות בעד בחינות המקצוע שבפיקוח האגף להכשרה מקצועית. תוקף התקנות פג ב-31 לדצמבר 2016 ונכון להיום אנחנו מבקשים להאריך אותן בעשר שנים נוספות. המינימום שהחוק מאפשר לנו הוא שנתיים ואנחנו מבקשים לעשר שנים.

<מאיר כהן (יש עתיד):>
למה?

<עינב חליוה:>
כי החוק קובע מינימום של שנתיים. עד עכשיו לא היה שינוי.

<מאיר כהן (יש עתיד):>
אם החוק קובע מינימום של שנתיים, את לא יכולה לבקש עשר שנים.

<עינב חליוה:>
מינימום שנתיים. החוק אומר שתוקפן של התקנות יהיה שנתיים אלא שוועדת העבודה רשאית להאריכן מדי פעם לתקופה נוספת שלא תפחת משנתיים.

<מאיר כהן (יש עתיד):>
הבנתי. סליחה. מינימום שנתיים.

<עינב חליוה:>
אנחנו מבקשים עשר שנים משום שלדעתנו אין טעם להגיע כל שנתיים אם אין שינוי מהותי. 

<היו"ר אלי אלאלוף:>
ואם יש שינוי מהותי, אפשר לבוא בתוך עשר השנים.

<עינב חליוה:>
כן. אם נראה שיש שינוי מהותי. 

<נורית קורן (הליכוד):>
על מה האגרה?

<עבדאללה אבו מערוף (הרשימה המשותפת):>
כמה זה עולה?

<אברי פולצ'ק:>
אנחנו בוחנים בשרשרת ארוכה מאוד של מקצועות. בדרך כלל מבחן עיוני ומבחן מעשי ולכן האגרה היא עבור הבחינות כפי שהיא מוגדרת בחוק. אנחנו לא בוחנים עבור כל המקצועות אלא עבור כמה מקצועות שעברו תהליך הסדרה. הרעיון של האגרה הוא שהיא מכסה בערך כחמישים אחוזים מהעלות של הבחינה וחמישים אחוזים הנותרים המשרד משתתף בהוצאות.

<מאיר כהן (יש עתיד):>
פנה אלי איגוד השרברבים. הם טענו שכבר שנה אתם לא מקיימים בחינות. האם זה נכון?

<אברי פולצ'ק:>
זה נשמע מאוד לא הגיוני.

<מאיר כהן (יש עתיד):>
בדקתי את זה עם רשם הקבלנים והוא אמר לי שאכן זה כך. כבר שנה עומדים בתור שרברבים שלא מקיימים להם בחינות.

<אברי פולצ'ק:>
האם אנחנו מדברים על קבלנים או על שרברבים?

<מאיר כהן (יש עתיד):>
לא. לא קבלנים. שרברבים.

<אברי פולצ'ק:>
השרברב התברואתי הוא מקצוע שעבר תהליך של הסדרה.

<מאיר כהן (יש עתיד):>
רק שרברב תברואתי עבר הסדרה?

<אברי פולצ'ק:>
כך זה נקרא. האינסטלטור הוא שרברב תברואתי והוא מחולק לשתי רמות, לסוג אחד וסוג שתיים. 

<היו"ר אלי אלאלוף:>
איך מפסיקים בחינה לפני שמתחילים את הבחינה המחליפה?

<אברי פולצ'ק:>
אנחנו עובדים בסדרה של מאגרים אנחנו בונים מאגרים של מאות שאלות.

<היו"ר אלי אלאלוף:>
היו בחינות ועכשיו אתה אומר שהפסקתם את הבחינות כדי לבנות.

<אברי פולצ'ק:>
לא הפסקנו את הבחינות.

<היו"ר אלי אלאלוף:>
מתי בפעם האחרונה הייתה בחינה של שרברבים?

<אברי פולצ'ק:>
אני לא יודע. אני מוכן לבדוק את זה. אני בטח לא זוכר מתי הייתה כל בחינה.

<היו"ר אלי אלאלוף:>
בסדר. אני אשמח לקבל תשובה על זה.

<נורית קורן (הליכוד):>
יכול להיות שיש מינימום של אנשים שצריכים לעשות את הבחינה.

<מאיר כהן (יש עתיד):>
לא.

<אברי פולצ'ק:>
אני מנסה להגיד שמקצוע שעבר תהליך הסדרה, לא כל המקצועות עדיין עברו תהליך של הסדרה, העובדה שיש לו רמת סיווג מקצועית מסוימת, זה אומר שזה עבר תהליך של הסדרה.

<מאיר כהן (יש עתיד):>
איזה מקצוע לא עבר הסדרה?

<אברי פולצ'ק:>
למשל גרפיקה ממוחשבת עדיין לא עברה תהליך של הסדרה. עיבוד שבבים ממוחשב.

<מאיר כהן (יש עתיד):>
אתה יודע כמה הכשרות יש לגרפיקה ממוחשבת? הייתי ראש עיר וכל שבוע היינו פותחים הכשרה כזאת וזה עדיין לא עבר הסדרה?

<אברי פולצ'ק:>
לא כולם. מה שנמצא עכשיו בתהליך של הסדרה מאוד אינטנסיבי והוא לקראת סיום, זה כל הנושא של עיבוד השבבים הממוחשב.

<היו"ר אלי אלאלוף:>
של ה-CNC שעוד מעט עובר מן העולם.

<אברי פולצ'ק:>
ממש לא. 

<עבדאללה אבו מערוף (הרשימה המשותפת):>
מה גובה האגרות?

<מאיר כהן (יש עתיד):>
לפני האגרה. אני כמנהל בית ספר מקצועי מוציא תחת ידי תלמיד בכיתה י"ב שהוא למד את ה-CNC. האם הוא יוצא עם התעודה שלכם?

<אברי פולצ'ק:>
כן. יש שלב שהוא שלב מקדים.

<מאיר כהן (יש עתיד):>
בטכנולוגיה הישנה הוא היה מסיים י"ב ואז הוא היה ניגש לבחינה שלכם אחרי הצבא.

<אברי פולצ'ק:>
לא.

<מאיר כהן (יש עתיד):>
היום אתם מעניקים לבית הספר.

<אברי פולצ'ק:>
ודאי.

<מאיר כהן (יש עתיד):>
אז איך זה שעדיין לא סגרתם? יש בתי ספר שמכשירים תלמידי כיתה י"ב.

<אברי פולצ'ק:>
אין דבר כזה. בתי הספר שעובדים תחת הפיקוח של משרד העבודה נבחנים כולם.

<מאיר כהן (יש עתיד):>
מה עם רשת עמל?

<אברי פולצ'ק:>
עמל של משרד הכלכלה נבחן בבחינות של משרד הכלכלה. עמל של משרד החינוך - - -

<נורית קורן (הליכוד):>
רגע. זה לא בסדר.

<מאיר כהן (יש עתיד):>
זה מדהים.

<נורית קורן (הליכוד):>
אתה רוצה להגיד לי שבכלכלה נשאר עכשיו משהו של הכשרה מקצועית?
<מאיר כהן (יש עתיד):>
בוודאי.

<נורית קורן (הליכוד):>
איך יכול להיות?

<עינב חליוה:>
בתי הספר המקצועיים של משרד העבודה עוברים את המבחנים של משרד העבודה. זה מה שהוא אומר.

<נורית קורן (הליכוד):>
אני מכירה את משרד התעשייה והכלכלה כמו את כף היד שלי.

<היו"ר אלי אלאלוף:>
עכשיו המשרד עובר לחבר שלי.

כמה עולה בחינה?

<אברי פולצ'ק:>
בחינה היא מוצר שכולל את תהליך ההכנה שלו.

<עבדאללה אבו מערוף (הרשימה המשותפת):>
כמה זה עולה? שקל? עשרה שקלים? מאתיים שקלים? 

<אברי פולצ'ק:>
בסביבות עשרים אלף שקלים להכין שאלון בחינה.

<עבדאללה אבו מערוף (הרשימה המשותפת):>
אני שואל על גובה האגרה.

<אברי פולצ'ק:>
תלוי. היא בין 150 ל-300 שקלים.

<נורית קורן (הליכוד):>
תלוי במקצוע.

<אברי פולצ'ק:>
בתקנות בודק שכר כתוב 300 שקלים עלות בחינה. 

<נורית קורן (הליכוד):>
אני שמעתי שהם עוד לא התחילו.

<אברי פולצ'ק:>
האגרה מתעדכנת עם המדד. 

<מאיר כהן (יש עתיד):>
טייס אוטומטי של המדד.

<היו"ר אלי אלאלוף:>
היועצת המשפטית רוצה לתקן אותך במשהו.

<יעל סלנט:>
מה זה בין 150 ל-300 שקלים. תקנות שירות התעסוקה מדברות על אגרה בשיעור מלא. 142 שקלים.

<אברי פולצ'ק:>
כן. משהו כזה.

<יעל סלנט:>
יש אגרה חלקית של 68 שקלים.

<אברי פולצ'ק:>
נכון.

<יעל סלנט:>
איך הגעת ל-300 שקלים.

<אברי פולצ'ק:>
הבאתי את הדוגמה של ה-300 שקלים שבמקום אחר יש עיגון מסודר של החוק שזה שינה. 

<יעל סלנט:>
בוא נבהיר על איזה אגרות אנחנו מדברים.

<היו"ר אלי אלאלוף:>
נקרא את התקנות.

<יעל סלנט:>
תקנות שירות התעסוקה (אגרה בעד בחינת מקצוע) (תיקון), התשע"ז-2016
בתוקף סמכותי לפי סעיף 59(ב) לחוק שירות התעסוקה, התשי"ט-1959, באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת העבודה, הרווחה והבריאות של הכנסת, אני מתקין תקנות אלה:

1. תיקון תקנה 4
בתקנה 4 לתקנות שירות התעסוקה (אגרה בעד בחינת מקצוע), התש"ס-2000 (להלן – התקנות העיקריות), במקום "המנהל הכללי של משרד התעשייה, המסחר והתעסוקה" יבוא "המנהל הכללי של משרד העבודה, הרווחה והשירותים החברתיים".

2. תיקון תקנה 5

בתקנה 5 לתקנות העיקריות, במקום "עד ליום ב' בטבת התשע"ז (31 בדצמבר 2016) יבוא "עד ליום כ"א בטבת התשפ"ז (31 בדצמבר 2026)".

כפי שציינה עינב, התקנות האלה פגו ב-31 בדצמבר 2016 ולפי הדברים שהובאו לידיעת הייעוץ המשפטי לוועדה, החל מה-31 בדצמבר ועד היום לא נגבו אגרות ואנחנו רוצים רק לוודא שברור לכם שעד פרסום התקנות, שזה המועד שבו התקנות נכנסות לתוקף, עד אז אתם בעצם לא גובים אגרות כי אין לכם סמכות לגבות אותן.

<אברי פולצ'ק:>
לכן הם נבחנים ללא תשלום אגרות אבל ממשיכים את מערכת ההכשרה כרגיל.

<יעל סלנט:>
בסדר. אבל המועד הרלוונטי הוא מועד פרסום התקנות.

<נורית קורן (הליכוד):>
הם רוצים לעשר שנים. אני הייתי נותנת רק לחמש שנים כדי שאז יבואו לוועדה.

<יעל סלנט:>
סכום האגרה, אגב, לא השתנה המון שנים.

<היו"ר אלי אלאלוף:>
רק בזכות זה שהם הגיעו אחרי שבועיים להאריך את תוקף התקנה, כבר מגיע להם. זה לא מקובל. הפתעתם אותנו לטובה.

<עינב חליוה:>
אני אציין שכבר בנובמבר פנינו לוועדת האגרות המשרדית והאוצר דחה לנו את הוועדה.

<היו"ר אלי אלאלוף:>
אם כן, זה חתום. יש לנו אישור של שר האוצר.

מי בעד אישור התקנות? מי נגד?

הצבעה

בעד – פה אחד
התקנות נתקבלו.

<היו"ר אלי אלאלוף:>
התקנות התקבלו פה אחד. תודה.

<נורית קורן (הליכוד):>
אני רק רוצה לדעת לגבי בודקי שכר. כשאני ביררתי, הבנתי שעוד לא קיים המקצוע ועוד אין הכשרות.

<אברי פולצ'ק:>
התקנות לא נחתמו ולכן אי אפשר לעשות הכשרות.

<נורית קורן (הליכוד):>
מתי זה יתחיל?

<אברי פולצ'ק:>
צריך לשאול את שר העבודה.

<היו"ר אלי אלאלוף:>
תודה. הישיבה נעולה.

<הישיבה ננעלה בשעה 10:55.>

